**ΣΕΠΤΕΜΒΡΙΟΣ 23**

**ΝΙΚΟΛΑΟΣ ΝΕΟΜΑΡΤΥΣ ΚΑΡΠΕΝΗΣΙΩΤΗΣ**

**ΑΚΟΛΟΥΘΙΑ**

**(Γερασίμου *μοναχού* Μικραγιαννανίτου)**

**ΜΙΚΡΟΣ ΕΣΠΕΡΙΝΟΣ**

**Ιστώμεν στίχους δ΄ , και ψάλλομεν τα εξής Προσόμοια.**

**Ήχος δ**΄ **. Έδωκας σημείωσιν.**

Άνθος ευωδέστατον, τη γεωργία της πίστεως, νοητώς ανεβλάστησας, παμμάκαρ Νικόλαε, εκ Καρπενησίου, και τη ση αθλήσει, την Εκκλησίαν του Χριστού, ευωδιάζεις Αγίω Πνεύματι, διο σου εορτάζοντες, την ιεράν μνήμην Άγιε, τον Σωτήρα δοξάζομεν, τον λαμπρώς σε δοξάσαντα.

 Πίστιν την αμώμητον, προς τον Σωτήρα και Κύριον, τον Χριστόν λαμπρώ στόματι, εκήρυξας Άγιε, στερροτάτη γνώμη, μηδόλως το θράσος, και την μανίαν των εχθρών, πτήξας Νικόλαε παμμακάριστε, αλλ’ έστης απερίτρεπτος, επαγωγαίς των κολάσεων, και των πάλαι ισότιμος, Αθλητών εχρημάτισας.

Ξίφει τον αυχένα σου, αποτμηθείς εναπέταμες, της απάτης το φρύαγμα, τρισμάκαρ Νικόλαε, και τοις των αιμάτων, ρείθροις σου αρδεύεις, τας διανοίας των πιστών, αγάπης θείας φέρειν βλαστήματα, και πόθον τον ουράνιον, καρποφορείν τη ση χάριτι, και λαμπρώς μακαρίζειν σε, ως στερρόν Νεομάρτυρα.

Χαίρει τη αθλήσει σου, και εορτάζει την μνήμην σου, καυχωμένη τη δόξη σου, η πόλις Νικόλαε, του Καρπενησίου, ην ταις σαις πρεσβείαις, σκέπε και φύλαττε αεί, πάσης ανάγκης και περιστάσεως, και δίδου ταύτη Άγιε, των σων θερμών αντιλήψεων, Νεομάρτυς πανεύφημε, τας εκφάνσεις εκάστοτε.

**Δόξα. Ήχος β΄ .**

Μαρτυρική ενστάσει νικήσας, των αντικειμένων την ισχύν, αθλητικώς ηνδραγάθησας, Νεομάρτυς Νικόλαε. Και τοις οικείοις αίμασι, πλουσίως καταρδευθείς, καρποφορείς ημίν εκάστοτε, ώσπερ δένδρον αειθαλές, ψυχών και σωμάτων ιάματα, και πταισμάτων λύσιν, ταις προς Χριστόν πρεσβείαις σου.

**Και νυν. Θεοτοκίον.**

Την πάσαν ελπίδα μου, εις Σε ανατίθημι, Μήτερ του Θεού, φύλαξόν με υπό την σκέπην Σου.

**Απόστιχα.**

**Ήχος β΄ . Οίκος του Εφραθά.**

Νέος εν αθληταίς, Νικόλαε εδείχθης, εν τοις υστέροις χρόνοις, υπέρ Χριστού αθλήσας, ανδρείω παραστήματι.

**Στ**.: Δίκαιος ως φοίνιξ ανθήσει, και ωσεί κέδρος η εν τω Λιβάνω πληθυνθήσεται.

Ήλεγξας ευθαρσώς, της πλάνης την απάτην, Χριστόν ομολογήσας, Νικόλαε θεόφρον, ακαταπλήκτω στόματι.

**Στ**.: Θαυμαστός ο Θεός εν τοις Αγίοις Αυτού.

Άνωθεν θείον φως, τω θείω σου λειψάνω, κατήλθε καταυγάζον, πιστών τας διανοίας, Νικόλαε μακάριε.

**Δόξα. Τριαδικόν.**

Δύναμιν και ισχύν, εκ Σου Τριας Αγίας, λαμβάνων αοράτως, Νικόλαος ο Μάρτυς, την δόξαν Σου εκήρυττε.

**Και νυν. Θεοτοκίον**.

Θρόνος περιφανής, του πάντων Βασιλέως, Παρθένε ανεδείχθης, κρατούσα εν αγκάλαις, Ον απορρήτως τέτοκας.

**Νυν απολύεις. Τρισάγιον.**

**Απολυτίκιον.**

**Ήχος γ΄ . Θείας πίστεως.**

Θείον βλάστημα, Καρπενησίου, άνθος εύοσμον, της Εκκλησίας, ανεδείχθης Νεομάρτυς Νικόλαε, συ γαρ ανδρείω φρονήματι ήθλησας, και της απάτης καθείλες το φρύαγμα, και νυν πρέσβευε, Κυρίω τω σε δοξάσαντι, δωρήσασθαι ημίν το μέγα έλεος.

**Δόξα... Και νυν...**

**Θεοτοκίον**

Σε την μεσιτεύσασαν την σωτηρίαν του γένους ημών, ανυμνούμεν Θεοτόκε Παρθένε· εν τη σαρκί γαρ τη εκ σου προσληφθείση, ο Υιός σου και Θεός ημών το δια Σταυρού καταδεξάμενος πάθος, ελυτρώσατο ημάς, εκ φθοράς ως φιλάνθρωπος.

**Απόλυσις.**

**ΜΕΓΑΣ ΕΣΠΕΡΙΝΟΣ**

**Μετά τον Προοιμιακόν, το**· *Μακάριος ανήρ*. **Εις δε το**· *Κύριε εκέκραξα*, **ιστώμεν στίχους στ**΄, **και ψάλλομεν τα εξής Προσόμοια**.

**Ήχος δ΄ . Ως γενναίον εν Μάρτυσι.**

Ως της νίκης επώνυμος, Αθλοφόρε Νικόλαε, τον εχθρόν ενίκησας τη αθλήσει σου, μαρτυρική γαρ στερρότητι, ανδρείως ηρίστευσας, και εδόξασας Χριστόν, τοις ενθέοις αγώσί σου, παρ’ Ου είληφας, τον της νίκης σου στέφανον αξίως, υπέρ πάντων ικετεύων, των εκτελούντων την μνήμην σου.

Τας παγίδας συνέτριψας, τη του Πνεύματος χάριτι, ας εχθρός σοι έστησε προς απώλειαν, και τον Χριστόν ωμολόγησας, Θεόν πάσης κτίσεως, τετρωμένος τη Αυτού, αγαπήσει Νικόλαε, και διέδραμες, μαρτυρίου το στάδιον ανδρείως, καταπλήξας τους τυράννους, καρτερικώ σου φρονήματι.

Ου βασάνων επίτασις, ούτε ώρα νεότητος, ου τρυφής απόλαυσις Μάρτυς ίσχυσαν, της του Χριστού αποστήσαί σε, αγάπης Νικόλαε, πάντα γαρ θείω νοΐ, απορρίψας ως σκύβαλα, χαίρων ήνεγκας, τας πικράς αλγηδόνας και καθείλες, της απάτης την μανίαν, μαρτυρικοίς σου παλαίσμασι.

Των μαστίγων την έφοδον, και πληγάς τα του σώματος, και φρουράς την κάθειρξιν Μάρτυς έφερες, τη ενεργεία της χάριτος, ώσπερ άλλου πάσχοντος, και τμηθείς την κεφαλήν, νικηφόρος ανέδραμες, προς ουράνια, και Μαρτύρων τοις δήμοις ηριθμήθης, συν αυτοίς αεί πρεσβεύων, υπέρ των πίστει τιμώντων σε.

Φως ουράνιον Άγιε, κατελθόν κατεκάλυψε, το σεπτόν σου λείψανον και σεβάσμιον, ο οι πιστοί περιστείλαντες, οσίως εκήδευσαν, χορηγία θεϊκή, δοξασθέν θείοις θαύμασι, και την κάραν σου, ως ποθούμενον δώρον τω πρεσβύτη, εδωρήσω Νεομάρτυς, αγιασμόν πάσι βλύζουσαν.

Ώσπερ άνθος πανεύοσμον, και φυτόν ευθαλέστατον, η Καρπενησίου σε πόλις ήνεγκε, διο και χαίρει Νικόλαε, τη θεία αθλήσει σου, και βοά σοι εκ ψυχής· Συ μου δόξα και καύχημα, πέλεις Άγιε, και μεσίτης και πρέσβυς προς τον Κτίστην, και τη ση θερμή πρεσβεία, πάσης λυτρούμαι κακώσεως.

**Δόξα. Ήχος πλ. Β΄** .

Σήμερον, υπέρ ηλίου αυγάς εξέλαμψεν, η του νέου αθλητού, Νικολάου μνήμη, τους πιστούς καταλαμπρύνουσα. Τα γαρ όπλα του φωτός αναλαβών, τον του σκότους άρχοντα καθείλε, και ταις ακτίσι των άθλων καταυγάζει, τους βοώντας αυτώ· Χαίροις, ο εν νεότητι σώματος, τον αρχαίον πτερνιστήν καταβαλών, και του Σωτήρος το όνομα, ευθαρσώς κηρύξας· χαίροις, ο των πάλαι Μαρτύρων την ανδρείαν ενδειξάμενος, και των εκείνοις κοινωνήσας βραβείων· χαίροις, Καρπενησίου βλαστός περιφανής, Ευρυτανίας κλέος, και νίκη του θεόφρονος λαού. Αλλ’ ως έχων παρρησίαν, Νεομάρτυς προς Χριστόν, ικέτευε υπέρ των τιμώντων σε.

**Και νυν. Θεοτοκίον**

Τις μη μακαρίσει σε, Παναγία Παρθένε; τις μη ανυμνήσει σου τον αλόχευτον τόκον; ο γαρ αχρόνως εκ Πατρός εκλάμψας Υιός μονογενής, ο αυτός εκ σου της Αγνής προήλθεν, αφράστως σαρκωθείς, φύσει Θεός υπάρχων, και φύσει γενόμενος άνθρωπος δι' ημάς, ουκ εις δυάδα προσώπων τεμνόμενος, αλλ' εν δυάδι φύσεων, ασυγχύτως γνωριζόμενος. Αυτόν ικέτευε, σεμνή Παμμακάριστε, ελεηθήναι τας ψυχάς ημών.

**Είσοδος. Φως ιλαρόν. Προκείμενον της ημέρας.**

**Αναγνώσματα**.

**Προφητείας Ησαΐου το ανάγνωσμα (Κεφ. ΜΓ΄ 9-14)**

Τάδε λέγει Κύριος· πάντα τα έθνη συνήχθησαν άμα, και συναχθήσονται άρχοντες εξ αυτών. τις αναγγελεί ταύτα; η τα εξ αρχής τις αναγγελεί υμίν; Αγαγέτωσαν τους μάρτυρας αυτών και δικαιωθήτωσαν και ειπάτωσαν αληθή. Γίνεσθέ μοι μάρτυρες, και εγώ μάρτυς, λέγει Κύριος ο Θεός, και ο παις μου, ον εξελεξάμην, ίνα γνώτε και πιστεύσητε και συνήτε ότι εγώ ειμι. έμπροσθέν μου ουκ εγένετο άλλος Θεός και μετ ἐμὲ ουκ έσται. Εγώ ο Θεός, και ουκ έστι πάρεξ εμού ο σώζων. Εγώ ανήγγειλα και έσωσα, ωνείδισα και ουκ ην εν υμίν αλλότριος. υμείς εμοί μάρτυρες και εγώ Κύριος ο Θεός. Έτι απ ἀρχῆς και ουκ έστιν ο εκ των χειρών μου εξαιρούμενος· ποιήσω, και τις αποστρέψει αυτό; Ούτως λέγει Κύριος ο Θεός ο λυτρούμενος υμάς, ο άγιος του Ισραήλ.

**Σοφίας Σολομώντος το Ανάγνωσμα. (Κεφ. γ' 1)**

Δικαίων ψυχαί εν χειρί Θεού, και ου μη άψηται αυτών βάσανος. Έδοξαν εν οφθαλμοίς αφρόνων τεθνάναι, και ελογίσθη κάκωσις η έξοδος αυτών, και η αφ’ ημών πορεία σύντριμμα· οι δε εισιν εν ειρήνη. Και γαρ εν όψει ανθρώπων εάν κολασθώσιν, η ελπίς αυτών αθανασίας πλήρης. Και ολίγα παιδευθέντες, μεγάλα ευεργετηθήσονται· ότι ο Θεός επείρασεν αυτούς, και εύρεν αυτούς αξίους εαυτού. Ως χρυσόν εν χωνευτηρίω εδοκίμασεν αυτούς, και ως ολοκάρπωμα θυσίας προσεδέξατο αυτούς. Και εν καιρώ επισκοπής αυτών αναλάμψουσι, και ως σπινθήρες εν καλάμη διαδραμούνται. Κρινούσιν έθνη, και κρατήσουσι λαών, και βασιλεύσει αυτών Κύριος εις τους αιώνας. Οι πεποιθότες επ’ αυτόν, συνήσουσιν αλήθειαν, και οι πιστοί εν αγάπη προσμενούσιν αυτώ· ότι χάρις και έλεος εν τοις οσίοις αυτού και επισκοπή εν τοις εκλεκτοίς αυτού.

**Σοφίας Σολομώντος το ανάγνωσμα.  (Κεφ. ζ′.7)**

Δίκαιος, εάν φθάση τελευτήσαι, εν αναπαύσει έσται. Γήρας γαρ τίμιον ου το πολυχρόνιον, ουδέ αριθμώ ετών μεμέτρηται. Πολιά δε εστι φρόνησις ανθρώποις, και ηλικία γήρως βίος ακηλίδωτος. Ευάρεστος Θεώ γενόμενος, ηγαπήθη· και ζων μεταξύ αμαρτωλών, μετετέθη. Ηρπάγη, μη κακία αλλάξη σύνεσιν αυτού, η δόλος απατήση ψυχήν αυτού· βασκανία γαρ φαυλότητος αμαυροί τα καλά, και ρεμβασμός επιθυμίας μεταλλεύει νουν άκακον. Τελειωθείς εν ολίγω, επλήρωσε χρόνους μακρούς· αρεστή γαρ ην Κυρίω η ψυχή αυτού· δια τούτο έσπευσεν εκ μέσου πονηρίας. Οι δε λαοί ιδόντες και μη νοήσαντες, μηδέ θέντες επί διανοία το τοιούτον, ότι χάρις και έλεος εν τοις οσίοις αυτού, και επισκοπή εν τοις εκλεκτοίς αυτού.

**Λιτή**.

**Ήχος α΄ .**

Ευφραίνεται ενθέως, η σε βλαστήσασα πατρίς, καυχωμένη τοις σπαργάνοις σου, και τη αθλητική σου ευκληρία, Νεομάρτυς Νικόλαε. Και της σης αθλήσεως, αγαμένη τους αγώνας, την φωτοφόρον μνήμην σου, πανδήμως εορτάζει, ως γαρ φοίνιξ ευθαλής, εκ ταύτης εκβλάστησας, και τοις καρποίς των άθλων σου, την Εκκλησίαν ευφραίνεις. Στερρώς γαρ ηγωνίσω, υπέρ της δόξης του Χριστού, και ουρανίων επάθλων, επαξίως έτυχες, αιτούμενος άπασιν, ειρήνην και θείον έλεος.

**Ήχος β΄** .

Τοις ευσεβείας τοις ήθεσι, κεκοσμημένος ευπρεπώς, του μαρτυρίου υπήλθες το σκάμμα, ανδρειοτάτη ψυχή, παμμάκαρ Νικόλαε. Το γαρ πυρ της θείας αγάπης, όλον σε ανέφλεξε, και των γηΐνων απάντων, υπέρτερόν σε έδειξε. Και καλώς αγωνιζόμενος, τοις τυράννοις εβόας· Ουκ αρνούμαι Χριστόν τον Κύριον, σύνετε ω άνομοι, Αυτός γαρ εστιν, ο των όλων Θεός, ο παρέχων τοις αυτώ επομένοις, ζωήν την αιώνιον.

**Ήχος γ΄ .**

Εν νεότητι σώματος, την ψυχικήν λαμπρότητα, πάσιν υπέδειξας, Νεομάρτυς Νικόλαε, ανατεθείς γαρ Χριστώ, υπέρ Αυτού θανείν προθύμως, ολική εφέσει, προείλου μακάριε. Διο ουδόλως εκάμφθης, μαστιζόμενος σφοδρώς, και ειρκταίς συγκλειόμενος, ως των μελλόντων αγαθών, προορών την απόλαυσιν. Και ξίφει τον αυχένα τμηθείς, τελεώτερον ηνώθης, τη πηγή των αγαθών, και Σωτήρι πάντων και Θεώ. Ου της δόξης κατατρυφών, αδιαλείπτως πρέσβευε, υπέρ των τιμώντων σε.

**Ήχος δ΄ .**

Τω ζήλω της πίστεως, σεαυτόν ηρνήσω, και μαρτυρικής ευκλείας ώφθης κοινωνός, θεόφρον Νικόλαε. Της γαρ απάτης το φρύαγμα, ευθαρσώς κατήσχυνας, πεπαρρησιασμένη ομολογία, άνθος νεότητος υπεριδών, και επαγγελιών σφαλλομένων υπερφρονήσας, ουρανίω φρονήματι, όθεν Χριστός δοξάζων τους αγώνάς σου, ουρανίω φωτί, το σον θείον ελάμπρυνε λείψανον, βεβαιών ην εύρες λαμπρότητα, και παρέχων δια σου, ιλασμόν ημίν αμαρτιών, και παθών εκλύτρωσιν.

**Δόξα. Ο αυτός.**

Τον της νίκης επώνυμον, και Μαρτύρων τον σύναθλον, Νικόλαον τον ευκλεή Νεομάρτυρα, τον εκ Καρπενησίου ανατείλαντα, μαρτυρικοίς επαίνοις καταστέψωμεν, αθλητικώς γαρ ηγωνίσατο, εν υστέροις χρόνοις, της ευσεβείας εκφήνας την δύναμιν, εν απαλώ σώματι, ως πλήρης θείου φρονήματος. Και αιμάτων τοις ρείθροις, της Εκκλησίας ποτίσας τα φυτά, ως κρίνον εύοσμον, εν τω χορώ των Μαρτύρων ήνθησε. Μεθ’ ων και πρεσβεύει υπέρ των πίστει τιμώντων, την μακαρίαν αυτού άθλησιν.

**Και νυν. Θεοτοκίον.**

Εκ παντοίων κινδύνων, τους δούλους Σου φύλαττε Ευλογημένη Θεοτόκε, ίνα Σε δοξάζομεν, την ελπίδα των ψυχών ημών.

**Εις τον Στίχον.**

**Ήχος α΄ . Πανεύφημοι Μάρτυρες.**

Παμμάκαρ Νικόλαε Χριστού, πτερωθείς τω έρωτι, μαρτυρικώς ηνδραγάθησας, δυνάμει κρείττονι, καθελών της πλάνης, την οφρύν και εύφρανας, τοις άθλοις σου πιστών τα συστήματα, και νυν ικέτευε, δωρηθήναι ταις ψυχαίς ημών, την ειρήνην και το μέγα έλεος.

**Στ**.: Δίκαιος ως φοίνιξ ανθήσει και ωσεί άνθος η εν τω Λιβάνω πληθυνθήσεται.

Νεότητος ώραν παριδών, ανδρικώ φρονήματι, τας απειλάς και τας μάστιγας, ήνεγκας Άγιε, ως στερρός αδάμας, και εχθρών κατέπληξας, το θράσος ψυχική σου στερρότητι, Μάρτυς Νικόλαε, δια τούτό σε ο Κύριος, αθανάτου δόξης κατηξίωσε.

**Στ**.: Θαυμαστός ο Θεός εν τοις Αγίοις Αυτού.

Νικήσας εχθρών τας μηχανάς, Αθλητά Νικόλαε, ομολογία της πίστεως, και θείοις σκάμμασιν, ως στερρός οπλίτης, Χριστού του Παντάνακτος, ευφραίνεις την πατρίδα σου Άγιε, τη ση λαμπρότητι, δια τούτο εορτάζει, χαρμοσύνως την αγίαν άθλησιν.

**Δόξα. Ήχος πλ. δ΄ .**

Της ασεβείας την οφρύν, μαρτυρική σου ενστάσει, καταβαλών εθριάμβευσας, Νεομάρτυς Νικόλαε. Ου γαρ επτόησαι μακάριε, τυραννικάς απειλάς, και των μαστίγων το άλγος, ως τρυφήν ηγήσω, εν τη ενώσει του κρείττονος. Και ως αρνίον άκακον, σφαγιασθείς υπέρ Χριστού, ως θυσία άμωμος, Αυτώ προσενήνεξαι, πάσιν αιτούμενος παθών απαλλαγήν, και πταισμάτων συγχώρησιν.

**Και νυν. Θεοτοκίον**

Ανύμφευτε Παρθένε, η τον Θεόν αφράστως συλλαβούσα σαρκί, Μήτηρ Θεού του υψίστου, σων οικετών παρακλήσεις δέχου Πανάμωμε, η πάσι χορηγούσα καθαρισμόν των πταισμάτων, νυν τας ημών ικεσίας προσδεχομένη, δυσώπει σωθήναι πάντας ημάς.

**Νυν απολύεις. Τρισάγιον**.

**Απολυτίκιον. Ήχος γ΄ . Θείας πίστεως.**

Θείον βλάστημα, Καρπενησίου, άνθος εύοσμον, της Εκκλησίας, ανεδείχθης Νεομάρτυς Νικόλαε, συ γαρ ανδρείω φρονήματι ήθλησας, και της απάτης καθείλες το φρύαγμα, και νυν πρέσβευε, Κυρίω τω σε δοξάσαντι, δωρήσασθαι ημίν το μέγα έλεος.

**Δόξα... Και νυν...**

**Θεοτοκίον**

Σε την μεσιτεύσασαν την σωτηρίαν του γένους ημών, ανυμνούμεν Θεοτόκε Παρθένε· εν τη σαρκί γαρ τη εκ σου προσληφθείση, ο Υιός σου και Θεός ημών το δια Σταυρού καταδεξάμενος πάθος, ελυτρώσατο ημάς, εκ φθοράς ως φιλάνθρωπος.

**Απόλυσις.**

**ΟΡΘΡΟΣ**

**Μετά την α΄ στιχολογίαν, κάθισμα.**

**Ήχος α΄ . Τον τάφον Σου Σωτήρ.**

Ως ήθλησας στερρώς, δι’ αγάπην την θείαν, ανέτειλας ημίν, ως νεόφωτον άστρον, Νικόλαε πανεύφημε, και ακτίσι των άθλων σου, λύεις άπασαν, παθών ομίχλην των πίστει, εκτελούντων σου, την αξιέπαινον μνήμην, Αγγέλων συνόμιλε.

**Δόξα. Και νυν. Θεοτοκίον.**

Ως έτεκες ημίν, μετά σώματος Κόρη, τον πάντων Ποιητήν, αναπλάττοντα κόσμον, της Εύας το κατάκριμα, και την λύπην διέλυσας, όθεν λύσόν μου, της αθυμίας το νέφος, τη Ση χάριτι, και μετανοίας τω φέγγει, τον νουν μου καταύγασον.

**Μετά την β΄ στιχολογίαν, κάθισμα**.

**Ήχος δ΄ . Ταχύ προκατάλαβε.**

Νικήσας Νικόλαε ως αριστεύς του Χριστού, γενναία αθλήσει σου τας παρατάξεις εχθρού, αξίως δεδόξασαι, πόνους γαρ της σαρκός σου, και μαστίγων το άλγος, ήνεγκας ανενδότως, ως φωτός θείου πλήρης, και νυν παντός κινδύνου, και πόνου ημάς λύτρωσαι.

**Δόξα. Και νυν. Θεοτοκίον.**

Ναμάτων του Πνεύματος ούσα πηγή δαψιλής, επόμβρησον Δέσποινα τη ταπεινή μου ψυχή, το ύδωρ της χάριτος, σβέσον το πυρ Παρθένε, των παθών της κακίας, δίδου δε τω νοΐ μου, φωτισμόν απαθείας, τη Ση γαρ Θεοτόκε, προστρέχω χρηστότητι.

**Μετά τον Πολυέλεον, κάθισμα.**

**Ήχος δ΄ . Κατεπλάγη Ιωσήφ.**

Νεανίας ευπρεπής, πέλων λαμπρότητι ψυχής, στρατιώτης ευκλεής, και Αθλητής περιφανής, της ευσεβείας Νικόλαε ανεδείχθης, πάσαν γαρ εχθρού, καθείλες έπαρσιν, πόνους ενεγκών, υπέρ της πίστεως, και νυν Μαρτύρων συνόμιλος γέγονας, καλώς τελέσας τον δρόμον σου, μεθ’ ων δυσώπει, τοις σε τιμώσι, χάριν δοθήναι και έλεος.

**Δόξα. Και νυν. Θεοτοκίον.**

Αειπάρθενε αγνή, Μήτερ του πάντων Ποιητού, καταφύγιον ημών, και προστασία ασφαλής, και λυπουμένων ανάψυξις Θεοτόκε, πάσαν καθ’ ημών, εχθρού επήρειαν, παύσον τη θερμή, επιστασία Σου, και την ζωήν ημών Κόρη ειρήνευσον, ταραττομένην τοις πάθεσι, τη Ση γαρ σκέπη, σπεύδομεν πάντες, μη ουν παρίδης τους δούλους Σου.

Το α΄ ἀντίφωνον του δ΄ ἤχου.

**Προκείμενον**: Δίκαιος ως φοίνιξ ανθήσει και ωσεί κέδρος η εν τω Λιβάνω πληθυνθήσεται.

**Στ**.: Πεφυτευμένος εν οίκω Κυρίου, εν ταις αυλαίς του Θεού ημών εξανθήσει.

**Ευαγγέλιον, του Όρθρου του Αγίου Γεωργίου.**

**Ο Ν΄ ψαλμός.**

**Δόξα**: Ταις του Αθλοφόρου...

**Και νυν**: Ταις της Θεοτόκου...

**Ιδιόμελον. Ήχος πλ. β΄ .**

**Στ**.: Ελέησόν με ο Θεός...

Του μαρτυρίου την οδόν, ανεπιστρόφως εβάδισας, θεολήπτω καρδία, Νεομάρτυς Νικόλαε. Τοις γαρ ίχνεσι Χριστού ακολουθών θεοφρόνως, των πάλαι Μαρτύρων μιμητής εγένου, τυραννικήν φαυλίσας μανίαν. Και νυν τω θρόνω του Χριστού παρεστώς εν δόξη, αδιαλείπτως πρέσβευε, υπέρ των τιμώντων σε.

**Είτα οι Κανόνες· της Θεοτόκου, και του Αγίου, ου η ακροστιχίς:** *Τον Αθλητήν Νικόλαον μέλπω. Γερασίμου.*

**Ωδή α΄ . Ήχος πλ. δ΄ . Υγράν διοδεύσας.**

Της δόξης Κυρίου κατατρυφών, Νικόλαε Μάρτυς ταις πρεσβείαις σου προς Χριστόν, νόος μου διάλυσον το σκότος, όπως υμνήσω την θείαν σου άθλησιν.

Ολόκληρον έχων προς τον Χριστόν, την έφεσιν Μάρτυς υπερείδες άπαν φθαρτόν, και ήθλησας γνώμη στερροτάτη, υστέροις χρόνοις παμμάκαρ Νικόλαε.

Νεότητι σώματος της ψυχής, το κάλλος εκφαίνων νεανίας ως ευπρεπής, καθείλες του πλάνου την μανίαν, την κατά σου φερομένην Νικόλαε.

**Θεοτοκίον.**

Αφράστως τεκούσα τον Ποιητήν, ναός φωτοφόρος και καθέδρα βασιλική, Παρθένε εδείχθης του Κυρίου, διο υμνούμεν την άρρητον δόξαν Σου.

**Ωδή γ΄ . Ουρανίας αψίδος.**

Θυρεώ ευσεβείας περιφραχθείς Άγιε, ήμβλυνας του πλάνου τα κέντρα και ωμολόγησας, Χριστού το όνομα, αθλητικώς της απάτης, καθελών Νικόλαε, άπαν το φρύαγμα.

Λαμπρυνόμενος φέγγει της αληθούς πίστεως, ως αστήρ νεόφωτος ώφθης ημίν Νικόλαε, και διαλέλυκας, της ασεβείας τον ζόφον, τω φωτί των άθλων σου, ισχύϊ κρείττονι.

Η ση άθλησις Μάρτυς χαράς πολλής έπλησε, τας των ευσεβούντων καρδίας και ανεπτέρωσε, πιστών το φρόνημα, προς ευσεβείας αγώνας, όθεν σε Νικόλαε, πάντες γεραίρομεν.

**Θεοτοκίον.**

Τον Θεόν των απάντων υπερφυώς τέξασα, έλυσας Αδάμ την κατάραν και πάσιν έβλυσας, χάριν και λύτρωσιν, όθεν υμνούμέν Σε Κόρη, ως ζωής της κρείττονος, αρχήν και είσοδον.

**Κάθισμα. Ήχος πλ. α΄ . Τον συνάναρχον Λόγον.**

Των Μαρτύρων υπήλθες καλώς το στάδιον, και αιμάτων πλημμύρα των σων απέπνιξας, τον αρχαίον πτερνιστήν Μάρτυς Νικόλαε, όθεν ως Μάρτυρα Χριστού, και γενναίον Αθλητήν, τιμώμέν σε και βοώμεν· μη διαλίπης πρεσβεύων, υπέρ των ευφημούντων σε.

**Δόξα. Και νυν. Θεοτοκίον**.

Θεοτόκε Παρθένε και απειρόγαμε, η τον πάντων Σωτήρα κυοφορήσασα, των παγίδων του εχθρού ρύσαί με δέομαι, και των ματαίων λογισμών, ελευθέρωσον τον νουν, παρέχουσα τη ψυχή μου, ειρήνην και σωτηρίαν, ως σωτηρίας κόσμου πρόξενος.

**Ωδή δ΄ . Εισακήκοα Κύριε**.

Η πατρίς σου Νικόλαε, χαίρει κεκτημένη σε θείον έφορον, και γεραίρει τους αγώνάς σου, πόθω εορτάζουσα την μνήμην σου.

Νουν αλάστορα ήσχυνας, τη ση καρτερία Μάρτυς Νικόλαε, των μαστίγων γαρ την έφοδον, ώσπερ άλλου πάσχοντος υπέμεινας.

Νεκρωθείς την διάνοιαν, πάσι τοις τερπνοίς του κόσμου Νικόλαε, την ζωήν Χριστόν εκήρυξας, εν υστέροις χρόνοις λαμπρώ στόματι.

**Θεοτοκίον.**

Ιησούν τον Θεόν ημών, κόσμω ως προήγαγες ώσπερ άνθρωπον, καθικέτευε πανάμωμε, μώμου αμαρτίας απαλλάξαι με.

**Ωδή ε΄ . Ίνα τι με απώσω.**

Κολακείαις τυράννων, και παντοειδέσι σοφέ υποσχέσεσιν, ουδαμώς υπείξας, αλλ’ ατρέπτω καρδία εχώρησας, προς ποικίλους πόνους, υπέρ του πάντων ευεργέτου, υπέρ Ου και νομίμως ενήθλησας.

Ολικώς ανανεύων, προς τον σοι ποθούμενον Χριστόν Νικόλαε, τοις πικροίς διώκταις, παρρησία πολλή ανεκραύγαζες· Τον Χριστόν μου σέβω, και προσκυνώ τε και λατρεύω, ως Θεόν των απάντων και Κύριον.

Λαμπρυνθείς την καρδίαν, θείας αγαπήσεως φωτί Νικόλαε, θείος νεανίας, ανεδείχθης ζωής καθαρότητι, και του σκότους Μάρτυς, καταβαλών τον αρχηγέτην, προς ανέσπερον φέγγος ανέδραμες.

**Θεοτοκίον.**

Απορρήτως τεκούσα, τον απεριόριστον φύσει Θεότητος, σάρκα ειληφότα, εξ αχράντων αιμάτων Σου πάναγνε, ώφθης ευλογίας, πηγή πηγάζουσα τω κόσμω, θεϊκής ευσπλαγχνίας τα νάματα.

**Ωδή στ΄ . Ιλάσθητί μοι Σωτήρ.**

Ο νέος εν Αθληταίς, Καρπενησίου το βλάστημα, Νικόλαος ο κλεινός, υμνείσθω τοις άσμασι, Μαρτύρων ζηλώσας γαρ, τους λαμπρούς αγώνας, συν αυτοίς λαμπρώς δεδόξασται.

Νεότητος παριδών, ακμήν και ώραν Νικόλαε, παρέδωκας σεαυτόν, προς πόνους και μάστιγας, τω πόθω του Κτίσαντος, και της αφθαρσίας, ανεπλέξω το διάδημα.

Μαστίγων επιφοράς, υπενεγκών καρτερώτατα, υπομονή σταθερά, εχθρών κατεμάστιξας, ειδεχθών τα πρόσωπα, και στεφάνω νίκης, εκοσμήθης ως καλλίνικος.

**Θεοτοκίον.**

Εκύησας εν σαρκί, τον Ποιητήν πάσης κτίσεως, το γένος το χοϊκόν, φθοράς εξαιρούμενον, μόνη αειπάρθενε, όθεν της σαρκός μου, τας οδύνας επικούφισον.

**Κοντάκιον.**

**Ήχος γ΄ . Η Παρθένος σήμερον**.

Μαρτυρίου ήνυσας, ανδρειοφρόνως τους άθλους, εν ακμή νεότητος, καταβαλών τον βελίαρ, όθεν σε, ο αθλοθέτης στεφάνω νίκης, έστεψεν, ως αριστεύσαντα Νεομάρτυς, Ον Νικόλαε δυσώπει, ημίν δοθήναι, πταισμάτων άφεσιν.

**Ο Οίκος.**

Ώσπερ αστήρ νεοφανής, ανέτειλας παμμάκαρ, τη Εκκλησία του Χριστού, δια του μαρτυρίου, και καταυγάζεις των πιστών, τας διανοίας μυστικώς, ακτίσι των σων άθλων. Συ γαρ ευσεβείας τρόποις διαλάμπων, και αγάπη θεία στοιχειούμενος, μαρτυρικούς αγώνας διήνυσας, ακαταπλήκτω διανοία, καταπλήξας τους τυράννους, και ευσταθεί ομολογία, της αληθείας εκφήνας την δύναμιν. Και πάντα παριδών, νεότητος άνθος, πλούτον. Και δόξαν και τιμάς, εβόας τοις απίστοις· Χριστός εστι Θεός των όλων, ο δι’ εμέ εκών παθών, και απαθείας βλύσας μοι την χάριν, υπέρ Ου και χαίρων πάσχω και προθύμως θνήσκω, ίνα συν Αυτώ αιωνίως ζήσω. Ον Νεομάρτυς Νικόλαε δυσώπει, ημίν δοθήναι, πταισμάτων άφεσιν.

**Συναξάριον**.

Τη ΚΓ τοῦ αυτού μηνός, η Σύλληψις του Αγίου ενδόξου Προφήτου, Προδρόμου, και Βαπτιστού Ιωάννου.

Ανδρί Προφήτη χρησμός εξ Αρχαγγέλου,

Τεκείν Προφήτην, και Προφήτου τι πλέον.

Εικάδι τη τριτάτη γαστήρ λάβε Πρόδρομον είσω.

Ταύτην την θείαν σύλληψιν ευηγγελίσατο τω Προφήτη και Ιερεί Ζαχαρία, ο θείος Αρχιστράτηγος Γαβριήλ, ειπών: Εισηκούσθη η δέησίς σου· ως εκ τούτου προμηνύεσθαι δια το παράδοξον τούτε γήρως και της στειρώσεως της Ελισάβετ, τον θείον και παρθενικόν της παναχράντου Θεοτόκου τόκον.

Τη αυτή ημέρα, μνήμη του Αγίου Νεομάρτυρος Νικολάου του παντοπώλου, του Καρπενησιώτου και εν Κωνσταντινουπόλει μαρτυρήσαντος εν έτει 1672.

Ο Νικόλαος πάντα πωλήσας κάτω,

εξηγόρασε Χριστόν άνω εκ ξίφους.

Εικάδι τριτάτη Νικόλαον φάσγανον είλεν οξύ.

Ούτος ην εκ Καρπενησίου, πόλεως Ευρυτανίας, γεννηθείς εκ γονέων ευσεβών. Το 15ον έτος της ηλικίας άγων, τω εαυτού πατρί ακολουθών, μετέβη εις Κωνσταντινούπολιν και ην βοηθών αυτώ, το του παντοπώλου ασκούντι επάγγελμα. Ώρα νεότητος και νοός οξύτητι και καθαρότητι ζωής διαλάμπων, εβιάσθη παρά των Αγαρηνών προς εξώμοσιν, ος μηδόλως προσχών, ατρέπτω ψυχή και πολλή παρρησία ωμολόγησε το του Σωτήρος όνομα. Και ποικιλοτρόπως αικισθείς, και επαλλήλως μαστιγωθείς, και ειρκτής την κάκωσιν υποστάς, απετμήθη την κεφαλήν τη ΚΓ΄ Σεπτεμβρίου, εν έτει 1672, ημέρα Δευτέρα της εβδομάδος και θείω φωτί, ουρανόθεν κατερχομένω, κατελάμπετο το σεπτόν αυτού λείψανον, όπερ ευσεβείς, τιμίαις χερσίν ανελόμενοι, εκήδευσαν εν τη νήσω Χάλκη. Νεύσει δε του Μάρτυρος, μετήνεκται η τούτου τιμία Κάρα, εν τη κατά το Αγιώνυμον του Άθω Όρος, ιερά του Ξηροποτάμου Μονή.

Τη αυτή ημέρα, μνήμη των Οσίων και θεοφόρων αυταδέλφων γυναικών Πολυξένης και Ξανθίππης.

Αξίως ειλήφατε θεόθεν γέρα,

ομαίμονες, Ξανθίππη και Πολυξένη.

Αι οσίαι Ξανθίππη και Πολυξένη, αδελφαί ούσαι κατά σάρκα και εξ Ισπανίας καταγόμεναι, εδιδάχθησαν την εις Χριστόν πίστιν εν τοις χρόνοις του Κλαυδίου Καίσαρος (4145 μ. Χ.). Εκ τούτων η μεν Ξανθίππη ην γυνή του άρχοντος της χώρας Πρόβου, μαθητεύσασα παρά τω Αποστόλω των εθνών Παύλω και πολλούς εις την αληθινήν πίστιν επιστρέψασα· η δε Πολυξένη εν σκια αγνωσίας καθημένη ηρπάγη υπό τινος επί διαφθορά και κατήντησεν εις την Ελλάδα ένθα θεία χάριτι εδιδάχθη τα σωτηριώδη γράμματα και εις Χριστόν εβαπτίσθη. Επανελθούσα εις την εαυτής πατρίδα επανεύρε την Ξανθίππην, μεθ ἧς θεοφιλώς τον βίον εδαπάνησεν. Αμφότεραι εν έργοις ευαγγελικοίς διαπρέψασαι, εκοιμήθησαν εν ειρήνη.

Τη αυτή ημέρα, μνήμη των Αγίων Μαρτύρων Ανδρέου, Ιωάννου, Πέτρου και Αντωνίου, των εν Αφρική τελειωθέντων.

Υπέρ νυγέντος πριν μια λόγχη Λόγου,

Λόγχαις νυγείς ήνεγκε διτταίς Ανδρέας.

Έχθραν πλανηθείς, και σφαγείς Ιωάννης,

Σφάττει τον εχθρόν, και συν αυτώ την πλάνην.

Αντώνιος και Πέτρος ως στερραί πέτραι,

Προς τα μεληδόν εκκοπάς εκαρτέρουν.

Βασιλείου την Ρωμαίων αρχήν διϊύνοντος της Αφρικής απάσης εκράτει και ετυράννει, ο ωμότατος των Αγαρηνών Ιβραχίμ. Ούτος πορθήσας τας Συρακκούσας Σικελίας,εκείθεν ηγάγετο Ιωάννην, άμα συν τοις παισίν αυτού, Πέτρω και Αντωνίω, παίδας έτι αώρους τυγχάνοντας. Ους και παραυτίκα τοις Αγαρηνών εκέλευσεν εκπαιδεύεσθαι γράμμασιν. Επεί δε εις άνδρας ετέλουν, και φρονήσει και αρετή πολλούς υπερείχον, αγασθείς επ’ αυτοίς ο Βελίαρ, γενικόν μεν τον Αντώνιον, σακελλάριον δε τον Πέτρον προχειρίζεται. Ούτοι μεν κρυφίως εχριστιάνιζον, εις το φανερόν δε τα των Σαρακηνών υπεκρίνοντο, αλλ’ ουκ έλαθον. Γνους γαρ τούτο ο Ιβραχίμ, και μανείς, τους πόδας αυτών ξύλω ασφαλισάμενος, ξύλοις αγρίοις αικίζει. Τετρακοσίας τοίνυν λαβών κατά των ποδών ο μακάριος Αντώνιος και τούτοις κατακλασθείς, ηυχαρίστει τω Θεώ. Είτα όνω επιβιβάζεται και κατά του σάγματος σχοινίοις δεδεμένος, δια μέσης της πόλεως θεατρίζεται. Πέτρος δε γυμνωθείς, ράβδοις τον τένοντα αυτού και την κοιλίαν αικίζεται, και εν τη ειρκτή αποτίθεται. Εξαγαγών δε αυτούς, τους βραχίονας από των ώμων και τας χείρας ξύλοις αγρίοις συνθλά, έπειτα τους μηρούς αυτών και τα σκέλη, και τους πόδας ωσαύτως συνέτριψεν, ως όλον μεν το οστώδες απαλυνθήναι, το σαρκώδες δε χυλωθέν, τω αίματι συμφυραθήναι. Μετά δε ταύτα, ανθράκων πλήθη αθροίσας, και χαλκέα προσκαλεσάμενος, δια σιδηράς λαβίδος πεπυρακτωμένης, τα αιδοία αυτών εκέλευσεν αποτεμείν, και τοις των μακαρίων στόμασιν εμβαλείν.

Τούτων εν τούτοις τελειωθέντων, τον πατέρα αυτών Ιωάννην ελκύσας προς εαυτόν, και τη λαιά χειρί τον τράχηλον ανακλάσας, την ιδίαν αυτού μάχαιραν έπηξεν εν τω φάρυγγι, και ούτως επανωτών ιδίων αυτού τέκνων αφήκε το πνεύμα. Είθ’ ούτω πυράν πολλήν ανάψας, κατέκαυσεν άμα τα των Αγίων σώματα.

Τον δε μακάριον Ανδρέαν, γηραιόν όντα πάνυ την ηλικίαν, χρόνοις πολλοίς καθειρχθέντα, και λιμώ και δίψει και γυμνότητι και ταλαιπωρίαις τεταριχευμένον, και μη πειθόμενον τω κυνί, τι ποιεί ο θηρ; Ίππω επιβάς, και ακόντιον λαβών, κατ’ ευθύς τον Άγιον ευρών, κατά του στήθους έκρουσεν. Επεί ουν ο Άγιος ευχαριστήσας, έρρηξε φωνήν προς τον Θεόν. Αύθις εκ των όπισθεν ο μιαιοφόνος παριών, ετέρω τούτον έβαλε κατά του νώτου πελτώ, και ούτω κατά των σπλάγχνων αυτού των δύω δοράτων διαδυομένων, πίπτει ο μακάριος επί της γης μαχαίρα, την τιμίαν αποτμηθείς κεφαλήν, και ούτως επληρώθη αυτών η μαρτυρία.

Τη αυτή ημέρα, μνήμη της Αγίας Μάρτυρος Ραΐδος της παρθένου.

Ποθούσα κάλλος η Ραΐς Θεού βλέπειν,

Σαρκός το κάλλος εκδίδωσι τω ξίφει.

Αύτη γέγονεν εν τη Αιγυπτίω χώρα, εν τόπω επιλεγομένω Τάμμα, θυγάτηρ πρεσβυτέρου τινός, Πέτρου τούνομα, ην δε των μοναζουσών σχήμα περιβεβλημένη, ούσα ετών ωσεί 2. Κατελθούσα δε μεθ’ ετέρων παρθένων υδρεύσασθαι και θεασαμένη πολλάς παρθένους, και πλήθος ανδρών πρεσβυτέρων και διακόνων και μοναζόντων, ους είχε δεσμίους ο ηγεμών Λουκιανός, παρερχομένων πλοίω, και μαθούσα ότι δια Χριστόν δέδενται, ανδρισαμένη συνέμιξεν αυτοίς εαυτήν, δεηθείσα επί τούτο του Κομενταρησίου. Του δε παραινέσαντος αυτήν, την ασφάλειαν ελέσθαι, και μη συναποθανείν τοις δεσμίοις, επεί ουκ επείσθη, ενεφανίσθη τε τω ηγεμόνι, και τους αυτούς θεούς εμυκτήρισε και εις το τούτο ενέπτυσε πρόσωπον, ως τα χριστιανών διαπαίζοντος, την δια ξίφους μετά πολλάς βασάνους εδέξατο τελευτήν.

Τη αυτή ημέρα, μνήμη του Αγίου ενδόξου Νεομάρτυρος Ιωάννου του εκ Κονίτσης της Ηπείρου καταγομένου, και εν Βραχωρίω (Αγρινίω) της Αιτωλίας αθλήσαντος εν έτει 1814.

Ρίζης δυσώδους εκφυείς Ιωάννη,

αθλήσεως ήνεγκας καρπούς ηδίστους.

Ούτος ην εκ Κονίτσης, κωμοπόλεως της Ηπείρου, γεννηθείς εξ Οθωμανών γονέων, παρ’ ων και ανετράφη τη ιδία πλάνη, καταλεγείς τω τάγματι τω λεγομένω των Δερβισών. Εικοσαετής γεγονώς, έζη βίον σεμνόν, τοις χριστιανικοίς νεύων ήθεσι και τρόποις εν πολλή συνέσει. Και μετ’ ου πολύ, αφείς την οικείαν πλάνην, προσήλθε τω φωτί της θεογνωσίας, πεπιστευκώς Χριστώ τω Θεώ, και αναγεννηθείς δια του θείου βαπτίσματος εν τη νήσω Ιθάκη έλαβε το όνομα Ιωάννης. Επανελθών εν Ξηρομέρω και εν τινι εκείσε χωρίω παροικήσας ω η κλήσις Μαχαλάς, ενυμφεύθη σεμνήν τινα νέαν, μεθ’ ης έζη βίον θεοφιλή και χριστιανικόν. Μαθόντες οι προσήκοντες αυτώ ότι εγένετο χριστιανός, ευρόντες τούτον παντοίοις εχρήσαντο τρόποις, ίνα μεταστήσωσι τη προτέρα πλάνη. Παραστήσαντες τούτον τω εν Βραχωρίω κριτή των Αγαρηνών, ομολογήσαντα διατόρως και εν πολλή παρρησία την εις Χριστόν αμετάθετον αυτού πίστιν και μη υπενδόντα απειλαίς και επαγγελίαις και ειρκταίς και πλείσταις τιμωρίαις και κολάσεσιν, απέτεμον την τιμίαν αυτού κεφαλήν, τη κγ τοῦ μηνός Σεπτεμβρίου, εν ημέρα Τετάρτη της εβδομάδος, του σωτηρίου έτους 1814. Το δε τίμιον αυτού σώμα ριφθέν ου μακράν της εκκλησίας του Αγίου Δημητρίου ετάφη παρά τινων ευλαβών εν τινι αγρώ, ον οι Βραχωρίται έκτοτε τιμώσιν. Εν έτει δε 1794, ευρέθησαν τα ιερά αυτού λείψανα εν τη Ι. Μ. της Προυσιωτίσσης, αποκρυβέντα πάλαι εκείσαι μετά την εκ τάφου ανακομιδήν.

Τη αυτή ημέρα, μνήμη του Αγίου Γρηγορίου Μητροπολίτου Άργους και Ναυπλίου, του Νέου Εθνοϊερομάρτυρος, και εν Τριπόλη τελειωθέντος εν τη ειρκτή εν έτει 1821.

Τη αυτή ημέρα, μνήμη του Αγίου Άνταμν (Adamnan) του Σκωτσέζου.

**Ταις αυτών αγίαις πρεσβείαις, Χριστέ ο Θεός, ελέησον και σώσον ημάς. Αμήν.**

**Ωδή ζ΄ . Παίδες Εβραίων**.

Λάμπων ακτίσιν ευσεβείας, χαίρων ήνυσας Μαρτύρων τους αγώνας, και τω ξίφει τμηθείς, Νικόλαε κραυγάζεις· Ευλογητός ει Κύριε, ο Θεός εις τους αιώνας.

Πόνους σαρκός καθυπομείνας, προς την άπονον μετέβης κληρουχίαν, πάντα πόνον ημών, Νικόλαε κουφίζων, των προσιόντων Άγιε, τη θερμή σου προστασία.

Ώφθης ως άκακον αρνίον, απαγόμενον χερσί ταις των τυράννων, προς σφαγήν Αθλητά, και τω Χριστώ προσήχθης, ως ιερείον άμωμον, εκτμηθείς την κεφαλήν σου.

**Θεοτοκίον.**

Γέφυρα ώφθης Θεοτόκε, επανάγουσα ζωήν προς αφθαρσίας, τους υμνούντας πιστώς, τον άφραστόν Σου τόκον, και εκβοώντας πάναγνε· Χαίρε Κεχαριτωμένη.

**Ωδή η΄ . Τον Βασιλέα.**

Εν σοι καυχάται, Καρπενησίου η πόλις, και την μνήμην σου πανδήμως εορτάζει, ην απαύστως σκέπε, Νικόλαε τρισμάκαρ.

Ρείθροις αιμάτων, την σην στολήν πορφυρώσας, ανελήλυθας λαμπαδηφόρος Μάρτυς, προς τας ουρανίους, Νικόλαε σκηνώσεις.

Άνωθεν Μάρτυς, φως τω σεπτώ σου λειψάνω, κατερχόμενον εδείκνυε τοις πάσιν, ην εύρες θεόθεν, λαμπρότητα και δόξαν.

**Θεοτοκίον.**

Σάρκα ατρέπτως, εκ των αγνών Σου αιμάτων, προσλαβόμενος ο Λόγος Θεοτόκε, πάσης αλογίας, τους Σε υμνούντας σώζει.

**Ωδή θ΄ . Κυρίως Θεοτόκον.**

Ισχύϊ ουρανίω, Μάρτυς αριστεύσας, εχθρού ανίσχυρον κράτος κατέβαλες, και νικηφόρος εν πάσιν ώφθης Νικόλαε.

Μαρτύρων ταις χορείαις, Μάρτυς συνημμένος, και κατά μέθεξιν θείαν θεούμενος, υπέρ ημών εκδυσώπει αεί Νικόλαε.

Ο νέος αθλοφόρος, του Καρπενησίου, το θείον γέρας Νικόλαε ένδοξε, κατά παθών νικητήν με δείξον πρεσβείαις σου.

**Θεοτοκίον.**

Υπέραγνε Μαρία, πάσης αμαρτίας, την μολυνθείσαν ψυχήν μου εκκάθαρον, και μετανοίας ακτίσι τον νουν μου λάμπρυνον.

**Εξαποστειλάριον.**

**Τοις Μαθηταίς συνέλθωμεν.**

Σταυρού την θείαν δύναμιν, ενδυσάμενος μάκαρ, αθλητικώς ηγώνισαι, εν υστέροις τοις χρόνοις, υπεριδών τα εν κόσμω, και νεότητος άνθος, καταλιπών Νικόλαε, και νικήσας του πλάνου τας μηχανάς, όθεν αφθαρσίας το θείον στέφος, παρά Χριστού απείληφας, ως κλεινός Νεομάρτυς.

**Θεοτοκίον.**

Θεόν αφράστως τέξασα, εν μορφή τη βροτεία, αναλλοιώτως πάναγνε, την θνητήν ημών φύσιν, προς την αθάνατον δόξαν, επανήγαγες Κόρη, διο των θανατούντων μου, την ψυχήν νοημάτων και λογισμών, τη Ση ευσπλαγχνία δέομαι ρύσαι, και την καρδίαν λάμπρυνον, τω φωτί της Σης δόξης.

**Αίνοι.**

**Ήχος α΄ . Των ουρανίων ταγμάτων.**

Τον Αθλητήν του Κυρίου και Νεομάρτυρα, Νικόλαον τον θείον, ευφημήσωμεν πάντες, ούτος γαρ νομίμως υπέρ Χριστού, εναθλήσας κατήσχυνε, των ανομούντων την πλάνην και των πιστών, τας καρδίας κατεφαίδρυνε.

Ούτε νεότητος ώρα ούτε βασάνων ποιναί, κατίσχυσαν χωρίσαι, της Χριστού σε αγάπης, ανδρείως γαρ εκραύγαζες· τον Χριστόν, ουκ αρνούμαι παράνομοι, και εκτμηθείς τον αυχένα νίκης λαμπρόν, στέφος είληφας Νικόλαε.

Φως ουρανόθεν τω θείω Μάρτυς λειψάνω σου, κατήρχετο ευφραίνον, των πιστών τας καρδίας, και πάσιν αριδήλως υποδηλούν, την σην δόξαν Νικόλαε, όθεν παθών αμαυρώσεως σαις λιταίς, ρύσαι πάντας τους τιμώντάς σε.

Καρπενησίου η πόλις χαίρει Νικόλαε, την μνήμην σου τιμώσα, την ετήσιον πόθω, ην πάσης δυσπραγίας και συμφοράς, ασινή διαφύλαττε, μαρτυρικαίς σου πρεσβείαις προς τον Χριστόν, Νεομάρτυς αξιάγαστε.

**Δόξα. Ήχος πλ. α΄.**

Τω φωτί της πίστεως, την ζωήν καταλαμπρύνων, εν πολλή φρονήσει, τέκνον φωτός εδείχθης, Νεομάρτυς Νικόλαε. Τον γαρ προκείμενον αγώνα, εν οικείω αίματι ετέλεσας, και τον άρχοντα του σκότους καθείλες, αθλητική ενστάσει, όθεν Άγγελοι εκρότησαν τους άθλους σου, και η Χριστού Εκκλησία, ευφροσύνως γεραίρει σε, λαμπρυνομένη τη δόξη σου, αλλ’ ως έχων παρρησίαν προς Χριστόν, πρέσβευε παμμάκαρ, πάσης ανάγκης ρύεσθαι, τους εκτελούντας την μνήμην σου.

**Και νυν. Θεοτοκίον**

Ναός και πύλη υπάρχεις, παλάτιον και θρόνος του Βασιλέως, Παρθένε πάνσεμνε, δι' ης ο λυτρωτής μου Χριστός ο Κύριος, τοις εν σκότει καθεύδουσιν επέφανεν, Ήλιος υπάρχων δικαιοσύνης, φωτίσαι θέλων ους έπλασε, κατ' εικόνα ιδίαν χειρί τη εαυτού. Διο Πανύμνητε, ως μητρικήν παρρησίαν προς αυτόν κεκτημένη, αδιαλείπτως πρέσβευε, σωθήναι τας ψυχάς ημών.

**Δοξολογία Μεγάλη και Απόλυσις.**

**Μεγαλυνάριον.**

Χαίροις Νεομάρτυς του Ιησού, Νικόλαε μάκαρ, Αθλοφόρων η καλλονή, του Καρπενησίου, αγλάϊσμα και κλέος, και νίκη Ορθοδόξου, λαού και στήριγμα.

Η/Υ ΠΗΓΗ:

 voutsinasilias.blogspot.gr

<http://voutsinasilias.blogspot.gr/2013/09/23.html>